*Vásározós játékok*

**Beültettem kiskertemet**

Beültettem kiskertemet a tavasszal,

Rózsa, szegfű, liliom és rezedával,

Ki is nyíltak egyenkint, el szeretném adni mind,

De most mindjárt!

– Én megveszem virágodat, ha eladod,

Ha az árát te magad is nem sokallod.

– Versenyfutás az ára! – Uccu, fussunk utána,

De most mindjárt!

Kedvelt vásározós játék, a virágárus kislány és a vevő, az udvarló legény dalával. A gyönyörű dal éneklése közben a körben álló, egymás kezét fogó gyerekek körben ütemre lépkednek, majd az első versszak végén a kör belsejében virágot tartó kislány választ egy fiút, neki ajánlja föl a virágját, alkudoznak, majd a végén versenyt futnak a kör körül, ellenkező irányban.

Először kört alakítunk. Kiválasztunk egy körkerülő gyereket. Énekelve körbejárunk: ellentétesen a kör és a körkerülő. A 2. szakasznál kezdődik a párbeszéd, ekkor megállunk. Akinél a kerülő áll, azt kifordítja maga felé, és vele kezet fogva alkudozik, mint a piacon. A dal végén ellentétes irányban körbefutják a kört, s aki hamarabb visszaér az indulási helyre, az ott marad, és a másik lesz az új körkerülő.

Forrás: <http://www.aldasegyuttes.hu/ovi/mihaly-nap/>

Kottával: <http://csemadok.sk/nepzenei-adatbazis/beultettem-kiskertemet-2/>

**Hogy a kakas**

A gyerekek egymás kezét fogva kört alkotnak; egyikük a körön kívülre megy „gazdának“. A kör jobbra forog, a gazda pedig balra kerülgeti őket, miközben az alábbi dalt éneklik:

Hogy a kakas?

Három garas.

Hát a tyúk?

Az is úgy.

Add alább!

Nem adom,

inkább körülszaladom.

Mikor az ének végére érnek, a kör is, a gazda is megáll. A gazda és a körben hozzá legközelebb álló között most párbeszéd formájában hangzik a dalszöveg. A gazda kérdez, a körből kiforduló játékos válaszol:

– Hogy a kakas?

– Három garas.

– Hát a tyúk?

– Az is úgy.

– Add alább!

– Nem adom,

inkább körülszaladom.

Az utolsó szó elhangzása után a körben álló kilép a helyéről, és futásnak ered, a gazda pedig utána. Amelyikük hamarább ér az üres helyre, az beállt a körbe; amelyiküknek nem jut hely, az lesz az új gazda.

Forrás, kottával: <http://csemadok.sk/nepi-jatekok/hogy-a-kakas/>

**Hej, a sályi piacon, piacon**

Hej, a sályi piacon, piacon.

Almát árul egy asszony, egy asszony.

Jaj de áldott egy asszony, egy asszony.

Hatot ad egy garason, garason.

Az almaárus előtt, szemben vele guggol egy gyerek, ő az alma. A többi gyerek az alma mögött áll félkörben. A gyerekek közösen eléneklik a dalt. A végén az árus rámutat az egyik félkörben álló gyerekre, aki az alma mögé lép, mint vevő.

Vevő: – Hogy az alma?

Almaárus: – Egy garas.

Vevő: – Ki veszi meg?

Az alma ekkor megmondja a mögötte álló vevő nevét. Majd új szereplőket választunk.

Forrás, kottával: <http://www.operencia.com/gyermekoldalak/magyar-zene/enekek-noevenyekrl/475-hej-a-salyi-piacon>

Variáció:

A párbeszédet alakíthatjuk szabadon, ahol az árut és az árát a gyerekek találják ki, miközben a beszédformula marad. Így különös, régi, mai, sőt fantáziaáruk is elkelhetnek. Például:

Vevő: – Hogy a dinnye? …suba? …tévé?

Árus: – Öt garas. …Száz garas. …Ezer garas?

Vevő: – Ki veszi meg?